Ψήφισμα του Συμβουλίου

της 26ης Σεπτεμβρίου 1989

για την ανάπτυξη της υπεργολαβίας στην Κοινότητα

(1989/C 254/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

το σχέδιο που υπέβαλε η Επιτροπή,

Εκτιμώντας:

ότι το Συμβούλιο εξέδωσε στις 3 Νοεμβρίου 1986 ψήφισμα για το πρόγραμμα δράσης υπέρ των μικρών και μεσαίων επιχειρήσεων και τον Ιούλιο του 1989 απόφαση για τη βελτίωση του περιβάλλοντος των επιχειρήσεων και την προώθηση της ανάπτυξής τους στην Κοινότητα, ιδίως όσον αφορά τις μικρές και τις μεσαίες επιχειρήσεις·

ότι, μετά την ανακοίνωση για την πολιτική στα θέματα επιχειρήσεων, καθώς και για την "ενίσχυση της συνεργασίας μεταξύ ευρωπαϊκών επιχειρήσεων: μία μορφή απάντησης στην εσωτερική αγορά του 1992", η Επιτροπή διαβίβασε στο Συμβούλιο ανακοίνωση για την ανάπτυξη της υπεργολαβίας στην Κοινότητα·

ότι η προσφυγή στην υπεργολαβία μεταβάλλεται σε στρατηγική επιλογή για την επιχείρηση, εντασσόμενη στο πλαίσιο της πολιτικής των επιχειρήσεων να στρέφονται όλο και περισσότερο σε εξωτερικές πηγές·

ότι η υλοποίηση της ενιαίας αγοράς το 1992, καθώς προσφέρει στις επιχειρήσεις διευρυμένες δυνατότητες αγορών, θα καταστήσει δυνατή τη συστηματικότερη προσφυγή στο καθεστώς της υπερεθνικής υπεργολαβίας και, ενισχύοντας τον ενδοκοινοτικό ανταγωνισμό, θα εντείνει τις διαρθρωτικές μεταβολές των σχέσεων υπεργολαβίας·

ότι η βελτίωση του περιβάλλοντος των επιχειρήσεων αποτελεί σημαντική προϋπόθεση για την υπερεθνική ανάπτυξη της υπεργολαβίας·

ότι η πρόσβαση σε προσαρμοσμένες και συναφείς πληροφορίες, καθώς και η διευκόλυνση της επικοινωνίας αποκτούν ιδιάζουσα σημασία για την καθιέρωση σχέσεων υπερεθνικής υπεργολαβίας·

ότι η προσαρμογή στις νέες απαιτήσεις ανταγωνιστικότητας επιβάλλει αλλαγή στις σχέσεις μεταξύ εντολέων και υπεργολάβων και καθιστά αναγκαία την καταβολή ιδιαίτερων προσπαθειών και από τα δύο μέρη, ιδίως όσον αφορά το σχεδιασμό των παραγγελιών, την οργάνωση των συμβατικών σχέσεων, την προσαρμογή στις νέες τεχνολογίες και την ανάπτυξη πολιτικών διαφοροποίησης της πελατείας,

ΣΗΜΕΙΩΝΕΙ με ενδιαφέρον τα μέτρα που έθεσε μέχρι τώρα σε εφαρμογή η Επιτροπή, ιδίως σε ό, τι αφορά την προώθηση της υπερεθνικής υπεργολαβίας,

ΚΑΛΕΙ την Επιτροπή να συνεχίσει, σε συνεννόηση με τα κράτη μέλη, το γενικό ρόλο που διαδραματίζει παροτρύνοντας, αναπτύσσοντας πρωτοβουλίες και συντονίζοντας τα διάφορα μέτρα που στοχεύουν στη δημιουργία ενός ευνοϊκού περιβάλλοντος για την υπεργολαβία,

ΕΝΘΑΡΡΥΝΕΙ, συμπληρώνοντας τις δράσεις που αναλαμβάνουν τα κράτη μέλη, την εφαρμογή πρωτοβουλιών για τη βελτίωση της πληροφόρησης και της επικοινωνίας μεταξύ εντολέων και υπεργολάβων, υποστηρίζοντας ιδίως τη συνέχιση των εργασιών για την κατάρτιση των πολύγλωσσων κλαδικών ορολογιών και για τη βελτίωση των μηχανισμών αναζήτησης συνεταίρων,

ΛΑΜΒΑΝΕΙ ΥΠΟ ΣΗΜΕΙΩΣΗ την ιδέα δημιουργίας ενός ευρωπαϊκού κέντρου πληροφόρησης για την υπεργολαβία και καλεί την Επιτροπή να συνεχίσει τις εργασίες της στον τομέα αυτόν, σε στενή συνεργασία με τις ενδιαφερόμενες επαγγελματικές οργανώσεις και με τα κράτη μέλη,

ΥΠΟΓΡΑΜΜΙΖΕΙ τη σημασία της προώθησης πιο εξισορροπημένων σχέσεων μεταξύ εντολέων και υπεργολάβων, καθώς επίσης και της προβολής της ευρωπαϊκής υπεργολαβίας στις επιχειρήσεις τρίτων χωρών,

ΕΚΤΙΜΑ ότι το νομικό πλαίσιο της υπεργολαβίας θα μπορούσενα βελτιωθεί, παραδείγματος χάριν, με προσεκτική εξέταση του προβλήματος των προθεσμιών πληρωμής και ότι η ειδική περίπτωση των δημοσίων συμβάσεων πρέπει να τύχει επισταμένης μελέτης,

ΕΠΙΘΥΜΕΙ να ενημερωθεί σχετικά με την εξέλιξη των εργασιών της Επιτροπής για την ανάπτυξη της υπεργολαβίας στην Κοινότητα.

--------------------------------------------------